b'\n_START_ARTICLE_\nRytis Cicinas\n_START_PARAGRAPH_\nRytis Cicinas (g. 1973\xc2\xa0m. baland\xc5\xbeio 11 d. Kaune)\xc2\xa0\xe2\x80\x93 dainininkas, populiariosios muzikos atlik\xc4\x97jas, Lietuvos estrados \xe2\x80\x9eprincas\xe2\x80\x9c.\n_START_SECTION_\nBiografija\n_START_PARAGRAPH_\nAugo Kazl\xc5\xb3 R\xc5\xabdoje. Vaikyst\xc4\x97je Rytis svajojo b\xc5\xabti mediku, dom\xc4\x97josi chirurgija. Mok\xc4\x97si Kazl\xc5\xb3 R\xc5\xabdos vidurin\xc4\x97je mokykloje. Baig\xc4\x99s Kazl\xc5\xb3 R\xc5\xabdos muzikos mokykl\xc4\x85, krik\xc5\xa1to motinos iniciatyva Juozo Gruod\xc5\xbeio konservatorijoje mok\xc4\x97si dirigavimo._NEWLINE_Kauno muzikinio teatro dainininkas. Lank\xc4\x97 fotomodeli\xc5\xb3 kursus. Ten susipa\xc5\xbeino su prabangaus restorano \xe2\x80\x9e\xc5\xbdaliasis kalnas\xe2\x80\x9c Kaune \xc5\xa1ok\xc4\x97ja, kurios d\xc4\x97ka buvo pakviestas dainuoti restorane. Cicinas vienu metu dirbo teatre, restorane ir kavin\xc4\x97je. Susipa\xc5\xbeinus su Nijole Tallat-Kelp\xc5\xa1aite, \xc5\xa1i pasi\xc5\xabl\xc4\x97 jam dainuoti kartu. Po ma\xc5\xbedaug 3 met\xc5\xb3 bendros veiklos su dainininke Rytis, pajut\xc4\x99s, jog tampa populiarus, prad\xc4\x97jo koncertuoti vienas. \xc4\xae pirmuosius koncertus susirinkdavo vos 30\xe2\x80\x9350 \xc5\xbemoni\xc5\xb3. Siekdamas gausesn\xc4\x97s publikos, dirbo be pertrauk\xc5\xb3, k\xc5\xabr\xc4\x97 savo scenin\xc4\xaf \xc4\xafvaizd\xc4\xaf, pirko brangius kostiumus, kurie tuo metu buvo vertinami \xc4\xafvairiai (scenoje pasirodyti su ilgais apsiaustais tuo metu buvo labai dr\xc4\x85su, nes niekas taip nesipuo\xc5\xa1davo), nor\xc4\x97damas i\xc5\xa1siskirti, siek\xc4\x97 padaryti k\xc4\x85 nors, ko anks\xc4\x8diau niekas kitas nedar\xc4\x97. Nors d\xc4\x97l to buvo nuo\xc5\xbemiai kritikuojamas, ta\xc4\x8diau ir toliau stebino savo spalvinga bei brangia scenine apranga (vieno kostiumo kaina\xc2\xa0\xe2\x80\x93 apie 5 000 Lt ir daugiau; pavyzd\xc5\xbeiui, Kanaruose \xc4\xafsigyto kostiumo kaina siek\xc4\x97 10 000 Lt). Pama\xc5\xbeu i\xc5\xa1populiar\xc4\x97jo, koncertuodamas provincijos gyventojams Lietuvos kaim\xc5\xb3 ir miesteli\xc5\xb3 kult\xc5\xabros namuose bei koncert\xc5\xb3 sal\xc4\x97se. 2003 m. Lietuvos \xc5\xa1lageri\xc5\xb3 karalius (\xc5\xa1lageri\xc5\xb3 karalien\xc4\x97\xc2\xa0\xe2\x80\x93 k\xc4\x97dainiet\xc4\x97 Giulija, su kuria v\xc4\x97liau kartu sureng\xc4\x97 koncert\xc5\xb3 tur\xc4\x85 po Lietuv\xc4\x85). Fonogramas naudoja tik per televizijos filmavimus arba koncertuojant atsitikus nenumatytiems dalykams (prad\xc4\x97jus lyti ar snigti). Dain\xc5\xb3 tekst\xc5\xb3 ir muzikos autorius\xc2\xa0\xe2\x80\x93 prodiuseris Dalius Pletniovas (g. 1975\xc2\xa0m.)._NEWLINE_Pagrindiniai stiliai\xc2\xa0\xe2\x80\x93 pop, R&B muzika. I\xc5\xa1leido auksines ir platinines plok\xc5\xa1teles. Pagars\xc4\x97jo savo ekstravaganti\xc5\xa1kais scenos apdarais ir prabangiais automobiliais (limuzinais). Labiausiai \xc5\xbeinomos jo dainos\xc2\xa0\xe2\x80\x93 \xe2\x80\x9eMeil\xc4\x97s laivas\xe2\x80\x9e, \xe2\x80\x9eNeliesk mano damos\xe2\x80\x9c ir \xe2\x80\x9e\xc5\xa0okis lietuje". 2006 m. spalio 28 d. koncertavo Londone._NEWLINE_Draug\xc4\x97 Neringa Kavaliauskait\xc4\x97 (g. 1980 m.), s\xc5\xabnus Adas (g. 2009 m.)'